Predkladacia správa

Návrh  nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 79/2006 Z. z., ktorým sa ustanovujú podrobnosti o technických požiadavkách na účinnosť teplovodných kotlov spaľujúcich kvapalné palivá alebo plynné palivá a o postupoch posudzovania ich zhody (ďalej len „návrh nariadenia vlády Slovenskej republiky“) sa predkladá ako iniciatívny materiál.
 Predloženým návrhom nariadenia vlády Slovenskej republiky sa zabezpečuje implementácia nariadenia Komisie (EÚ) č. 813/2013 z 2. augusta 2013, ktorým sa vykonáva smernica Európskeho parlamentu a Rady 2009/125/ES, pokiaľ ide o požiadavky na ekodizajn tepelných zdrojov na vykurovanie priestoru a kombinovaných tepelných zdrojov (Ú. v. EÚ L 239, 6. 9. 2013) (ďalej len „nariadenie Komisie č. 813/2013“). Nariadenie Komisie č. 813/2013 v článku 9 zrušuje smernicu Rady 92/42/EHS z 21. mája 1992 o požiadavkách na účinnosť nových teplovodných kotlov na kvapalné alebo plynné palivá (Mimoriadne vydanie Ú. v. EÚ, kap. 13/zv. 11), okrem ustanovení týkajúcich sa postupov posudzovania zhody a notifikovaných osôb. Účinnosť návrhu nariadenia vlády Slovenskej republiky sa navrhuje v súlade s prechodnými ustanoveniami nariadenia Komisie č. 813/2013 na 26. september 2015.
 V súlade s čl. 12 ods. 3 Legislatívnych pravidiel vlády Slovenskej republiky nebolo vykonané predbežné pripomienkové konanie. Predložený návrh nemá byť predmetom vnútrokomunitárneho pripomienkového konania.
Návrh nariadenia vlády Slovenskej republiky bol v dňoch 22. júla 2015 až 11. augusta 2015 predmetom pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.
  Návrh nariadenia vlády Slovenskej republiky nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.